b'\n_START_ARTICLE_\nSegona intifada\n_START_SECTION_\nDesenvolupament\n_START_PARAGRAPH_\nAl setembre de 2000, en ple debat sobre el futur de Jerusalem durant la cimera de Camp David, el llavors l\xc3\xadder de l\'oposici\xc3\xb3 israeliana, Ariel Sharon, va visitar la zona exterior del recinte de la C\xc3\xbapula de la Roca i la mesquita d\'Al-Aqsa, amb el perm\xc3\xads del cap de la seguretat israeliana a Cisjord\xc3\xa0nia. Aquesta visita, interpretada com una grav\xc3\xadssima provocaci\xc3\xb3 per part de la poblaci\xc3\xb3 palestina, va provocar alguns incidents i xocs entre aquests i les forces de seguretat, encara que cap d\'ells de gravetat._NEWLINE_Tanmateix, l\'endem\xc3\xa0, durant la preg\xc3\xa0ria del divendres i amb la tensi\xc3\xb3 entre ambdues poblacions en augment, centenars de joves musulmans van apedregar des de l\'Esplanada de les Mesquites als fidels jueus congregats davant el Mur de les Lamentacions. La policia israeliana va disparar usant foc real, matant a set palestins, estenent els incidents per tota la part \xc3\xa0rab de Jerusalem. S\'ha vingut sostenint que la Segona Intifada es va iniciar arran d\'aquests fets, encara que una comissi\xc3\xb3 internacional realitzada a aquest efecte, l\'anomenada Comissi\xc3\xb3 Mitchell, va descartar aquesta possibilitat, assegurant que la viol\xc3\xa8ncia palestina hagu\xc3\xa9s esclatat de qualsevol forma com a producte de la negativa de I\xc3\xa0ssir Arafat d\'acceptar les propostes israelianes de Camp David. En concret, Bill Clinton i Ehud Barak, llavors primer ministre d\'Israel, van proposar un seguit de concessions que no van ser acceptades pel " rais " palest\xc3\xad, en no considerar el dret de retorn dels refugiats palestins, dret reconegut per l\'ONU el 1948 i principal motiu del naixement de l\'OAP. La negativa d\'Arafat va provocar la reacci\xc3\xb3 de la poblaci\xc3\xb3 palestina dels territoris ocupats en resposta a la proposta dels dos presidentes._NEWLINE_Com a resposta a aquest atac, i al cada vegada m\xc3\xa9s deteriorat i empantanegat proc\xc3\xa9s de pau, Israel va ocupar de nou alguns dels territoris que havia alliberat durant hores o setmanes. En aquesta intifada, es va comen\xc3\xa7ar a generalitzar l\'\xc3\xbas de les bombes su\xc3\xafcides. Els blancs d\'aquests atacs su\xc3\xafcides van ser llocs freq\xc3\xbcentats pels civils israelians com centres comercials, restaurants i les xarxes de transport p\xc3\xbablic._NEWLINE_En resposta als atacs su\xc3\xafcides de les organitzacions armades palestines, les autoritats israelianes van posar en pr\xc3\xa0ctica els assassinats extrajudicials contra dirigents palestins vinculats a activitats terroristes, familiars dels mateixos i civils pr\xc3\xb2xims. Aquestes morts s\xc3\xb3n conegudes pels israelians com assassinats selectius, un eufemisme popularitzat per alguns mitjans de comunicaci\xc3\xb3, i que, en opini\xc3\xb3 dels seus cr\xc3\xadtics, constitueixen una violaci\xc3\xb3 de la Convenci\xc3\xb3 de Ginebra, que assenyala en el seu punt 1d que aquest tipus de crims " s\xc3\xb3n i es mantindran prohibits en qualsevol temps i lloc les execucions, sense previ judici d\'una cort oficialment constitu\xc3\xafda i assumint totes les garanties judicials reconegudes com a indispensables en els pa\xc3\xafsos civilitzats ". Aquest article s\'aplica a tota persona que " no prengui part activa en les hostilitats, incloent membres de forces armades que hagin abandonat les seves armes" i aquelles persones "fora de combat per malaltia, ferides, detenci\xc3\xb3 o qualsevol altra causa ". No obstant aix\xc3\xb2, Israel argumenta que els objectius seleccionats i abatuts s\xc3\xb3n part activa en les hostilitats, ja que s\xc3\xb3n els planificadors o instigadors d\'activitats terroristes dins del territori israeli\xc3\xa0. Cal assenyalar que aquest tipus d\'assassinat extrajudicial ha provocat baixes civils que res tenien a veure amb la lluita armada, i que per aix\xc3\xb2 hi ha hagut desenes d\'objectors de consci\xc3\xa8ncia en l\'ex\xc3\xa8rcit israeli\xc3\xa0._NEWLINE_El 2006, la situaci\xc3\xb3 \xc3\xa9s ambivalent\xc2\xa0: per una banda s\'ha completat el Pla de retirada unilateral israeliana de la franja de Gaza, la qual cosa, lluny de calmar la situaci\xc3\xb3, ha agreujat els atacs terroristes des de la Franja de Gaza amb coets Qassam contra les poblacions frontereres israelianes com Sederot. D\'altra banda, Israel mant\xc3\xa9 el control fronterer, el que dificulta els viatges a l\'exterior dels palestins, i vigila de forma estricta el moviment entre les ciutats palestines (hi ha desplegats m\xc3\xa9s de 90 punts de control a les carreteres). Els palestins no residents a Jerusalem tampoc poden ingressar a la ciutat. Per la seva banda, Israel no nom\xc3\xa9s mant\xc3\xa9, sin\xc3\xb3 que amplia constantment els assentaments de colons israelians a Cisjord\xc3\xa0nia, la qual cosa segueix sent font de conflictes.'